ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О ПЛОВИДБИ И ЛУКАМА

НА УНУТРАШЊИМ ВОДАМА

Члан 1.

У Закону о пловидби и лукама на унутрашњим водама („Службени гласник РС”, бр. 73/10, 121/12, 18/15, 96/15 - др. закон, 92/16, 104/16 - др. закон, 113/17 - др. закон, 41/18, 95/18 - др. закон и 37/19 - др. закон), у члану 4. после тачке 30б) додаје се тачка 30в), која гласи:

„30в) *Минимални ниво рентабилности лучких услуга* је критеријум који се користи приликом утврђивања оправданости за увођење мера унутарлучке конкуренције које имају за циљ да омогуће пружање исте врсте лучких услуга везаних за исту врсту терета од стране више лучких оператера унутар једне луке. Минимални ниво рентабилности лучких услуга (у даљем тексту: МНР) се постиже када се маргинални и просечни трошкови у једној луци више не смањују у случају проширења капацитета луке. Увођење унутарлучке конкуренције у случају када укупни тржишни захтеви за претоваром одређене врсте терета у једној луци нису најмање двоструко већи од МНР у тој луци, проузрокује смањивање износа лучких такси до нивоа који значајно умањује улагања лучких оператера у основна средства (CAPEX) и оперативне трошкове (OPEX), што негативнo утиче на запосленост и ниво, односно квалитет пружања лучких услуга;”.

Члан 2.

У члану 90л став 5. реч: „контролни” замењује се речју: „ванредни”.

Члан 3.

У члану 106. став 6. реч: „контролног” замењује се речју: „ванредног”.

Члан 4.

У члану 106в став 2. мења се и гласи:

„Против решења из става 1. овог члана може се изјавити жалба у року од 15 дана од дана пријема решења о којој у другом степену решава министар.”

Члан 5.

У члану 120. став 2. речи: „и привременог сведочанства о способности брода за превоз путника” бришу се.

Члан 6.

У члану 132. после става 3. додаје се нови став 4, који гласи:

„Стручни испит полаже се пред комисијом коју образује министар на период од четири године.”.

Досадашњи ст. 4-9. постају ст. 5-10.

Члан 7.

У члану 134а став 2. речи: „односно дозволе за укрцавање” бришу се.

Члан 8.

Члан 136. мења се и гласи:

„Члан 136.

Као члан посаде на броду може да се укрца само лице које има бродарску књижицу коју издаје лучка капетанија.

Бродарска књижица је исправа којом се доказује оспособљеност за вршење послова на броду члана посаде, здравствено стање, својство у коме је члан посаде укрцан на брод, као и трајање запослења на броду.

Бродарска књижица је лична исправа лица коме је издата.

Страном држављанину се издаје бродарска књижица ако су испуњени услови уређени подзаконским актом из става 5. овог члана.

Министар прописује услове, начин и поступак издавања и замене бродарске књижице домаћем и страном лицу, садржину и обрасце бродарске књижице, лица и органе надлежне за уношење и оверу података, као и садржину, образац и начин вођења регистра издатих бродарских књижица.

Бродарска књижица се издаје са роком важења од десет година.”

Члан 9.

Назив члана 205. брише се.

У члану 205. став 1. мења се и гласи:

„Управљање лукама и пристаништима врше Агенција за управљање лукама (у даљем тексту: Агенција) и министарство, без обзира на својински статус луке и пристаништа, у складу са овим законом.”

Члан 10.

Члан 207. мења се и гласи:

„Члан 207.

Агенција обавља следеће регулаторне, стручне и развојне послове:

1) издаје и одузима одобрење за обављање лучке делатности;

2) закључује уговор о обављању лучке делатности на основу добијеног одобрења;

3) води уписник лучких оператера којима је издато одобрење, односно лучких оператера из члана 217. став 1. овог закона;

4) наплаћује лучке накнаде;

5) доноси и јавно објављује лучке тарифе;

6) прати рад лучких оператера који обављају лучке делатности у складу са природом њиховог пословања и обавезама преузетим према Агенцији;

7) обезбеђује услове за остваривање међулучке и унутрашње лучке конкуренције;

8) врши промоцију лука и пристаништа на домаћем и међународном тржишту;

9) у складу са приходима оствареним по основу наплате лучких накнада инвестира у изградњу, модернизацију и одржавање лучке инфраструктуре која је у јавној својини, осим када је то обавеза лучког оператера по основу издатог одобрења, односно дате лучке концесије, као и контроле над одржавањем лучких грађевина и објеката;

10) одржава ред у луци, изузев послова који су у надлежности лучких капетанија;

11) заштите лучког подручја и акваторије од загађења;

12) води евиденцију корисника државне помоћи мале вредности (de minimis државна помоћ) у складу са прописима којима се уређује државна помоћ мале вредности;

13) води евиденцију о објектима лучке инфраструктуре у својини Републике Србије на којима Агенција има уписано право коришћења, као и катастарским парцелама које чине лучко земљиште;

14) обавља и друге послове у складу са овим законом.

Министарство обавља следеће послове:

1) у случају капиталног пројекта улагања у изградњу лучке инфраструктуре врши права инвеститора у име Републике Србије;

2) спроводи поступак за доделу лучке концесије за услуге са правом на експлоатацију конкретне услуге, када се концесија даје за обављање лучке услуге, односно лучке концесије за јавне радове са правом на комерцијално коришћење изведених радова, када се концесија даје за изградњу лучких грађевина и објеката;

3) утврђује висину концесионе накнаде;

4) закључује уговор о концесији;

5) води уписник лучких оператера којима је дата лучка концесија.”

Члан 11.

У члану 214а став 1. реч: „Агенције” замењује се речју: „министарства”.

У ставу 4. реч: „Агенције” замењује се речју: „министарства”.

У ставу 5. после речи: „у државној својини” ставља се запета и додају се речи: „осим када су лучко земљиште и лучка инфраструктура дати у концесију”.

У ставу 8. реч: „Агенцији” замењује се речју: „министарству”, а речи: „ради давања сагласности Агенције” бришу се.

Став 9. мења се и гласи:

„Министарство покреће поступак за утврђивање лучког подручја из става 8. овог члана, ако се документима из става 8. овог члана доказује економска, финансијска, односно тржишна оправданост проширивања лучког подручја и ако су испуњени услови из члана 226а овог закона.”

Члан 12.

У члану 216а став 8. мења се и гласи:

„Против решења којим се издаје одобрење за обављање лучке делатности може се изјавити жалба у року од 15 дана од дана пријема решења о којој у другом степену решава министар.”

Члан 13.

У члану 217. став 8. мења се и гласи:

„Против решења из става 7. овог члана може се изјавити жалба у року од 15 дана од дана пријема решења о којој у другом степену решава министар.”

Члан 14.

У члану 218. после става 11. додаје се став 12, који гласи:

„Ако се одобрење за обављање лучке делатности даје са правом закупа изграђене лучке инфраструктуре и супраструктуре, односно са правом службености грађења објеката лучке инфраструктуре и/или супраструктуре на лучком земљишту, уговори о закупу, односно заснивању права службености грађења су саставни део уговора из члана 216а став 4. овог закона.”

Члан 15.

У члану 218а став 1. речи: „У уговору из члана 216а став 4. овог закона” замењују се речима: „У уговору о заснивању права службености грађења који је саставни део уговора из члана 216а став 4. овог закона”.

У ставу 3. речи: „члана 216а став 4. овог закона” замењују се речима: „става 1. овог члана”.

У ставу 5. речи: „члана 216а став 4. овог закона” замењују се речима: „става 1. овог члана”.

Члан 16.

У члану 219. став 1. после речи: „континуитета” ставља се запета и додаје реч: „врсте”.

Члан 17.

У члану 225a после става 8. додаје се став 9, који гласи:

„Против одобрења из става 7. овог члана може се изјавити жалба у року од 15 дана од дана пријема одобрења о којој у другом степену решава министар.”

Члан 18.

У члану 225б после става 5. додаје се нови став 6, који гласи:

„Против одобрења из става 4. овог члана може се изјавити жалба у року од 15 дана од дана пријема одобрења о којој у другом степену решава министар.”

Досадашњи ст. 6. и 7. постају ст. 7. и 8.

Члан 19.

Члан 226а мења се и гласи:

„Члан 226а

Министарство ће ограничити број лучких оператера који могу да пружају одређену лучку услугу у једној луци у складу са одредбама овог закона, ако:

1) нема расположивог лучког земљишта у саставу лучког подручја на коме се може обављати лучка услуга, под условом да је лучко земљиште неопходно за пружање лучке услуге и ако Стратегијом из члана 8. овог закона није предвиђено проширивање лучког подручја у конкретној луци;

2) непостојање ограничења може да утиче на безбедан рад и заштиту животне средине у оквиру лучког подручја;

3) физичке карактеристике лучке инфраструктуре или начин обављања саобраћаја унутар луке онемогућавају рад више лучких оператера унутар лучког подручја;

4) укупни тржишни захтеви за претоваром одређене врсте терета у једној луци нису најмање двоструко већи од МНР у тој луци, при чему ће се сматрати да је МНР испуњен ако интерна стопа повраћаја (IRR) лучког оператера износи најмање 12%, односно у случају давања лучке концесије, ако стопа повраћаја уложених средстава (ROCI) износи најмање 12%.”

Члан 20.

У члану 227. став 2. речи: „Агенција је дужна” замењује се речима: „Министарство је дужно”.

У ставу 3. реч: „Агенција” замењује се са речју: „министарство”.

У ставу 4. речи: „Агенција је дужна” замењује се речима: „Министарство је дужно”.

У ставу 5. реч: „Агенција” замењује се са речју: „министарство”, а речи: „Агенција ставила” замењују се речима: „министарство ставило”.

У ставу 8. реч: „Агенција” замењује се са речју: „министарство”.

У ставу 10. речи: „Агенција је дужна” замењују се речима: „министарство је дужно”.

Члан 21.

У члану 227б став 1. реч: „Агенција” замењује се речју: „Министарство”.

У ставу 2. речи: „ Агенција је дужна” замењују се речима: „Министарство је дужно”.

У ставу 3. речи: „Агенција је дужна” замењују се речима: „министарство је дужно”.

У ставу 4. реч: „Агенција” замењује се речју: „Министарство”.

У ставу 5. реч: „Агенција” замењује се речју: „министарство” у одговарајућем падежу.

У ставу 6. реч: „Агенцији” замењује се речју: „министарству”.

Став 7. мења се и гласи:

„На извештај о пројекту министарство даје сагласност.”

У ставу 8. речи: „Агенција дала” замењује се речима: „министарство дало”.

Члан 22.

У члану 227е став 1. реч: „Агенција” замењује се речју: „министарство”.

У ставу 3. речи: „Агенција је дужна” замењује се речима: „Министарство је дужно”.

У ставу 5. реч: „Агенцији” замењује се речју: „министарству”.

Члан 23.

У члану 227ж став 3. брише се.

У досадашњем ставу 6. који постаје став 5. речи: „док се средства од накнаде за оперативну употребу луке, односно пристаништа као добра у општој употреби усмеравају Агенцији која их користи у складу са одредбом члана 229. овог закона” бришу се.

Члан 24.

У члану 227и став 1. реч: „Агенција” замењује се речју: „Министарство”, а запета и речи: „док ће копију тог извештаја доставити министарству” бришу се.

У ставу 2. реч: „Агенција” замењује се речју: „Министарство”.

У ставу 3. реч: „Агенције” замењује се речју: „министарства”.

У ставу 4. речи: „Агенција је дужна” замењује се речима: „министарство је дужно”.

У ставу 5. речи: „Агенције” замењује се речју: „министарства”.

Члан 25.

У члану 228. став 2. брише се.

Члан 26.

Члан 229. мења се и гласи:

„Члан 229.

Накнаде за коришћење лука и пристаништа уређене су законом којим се уређују накнаде за коришћење јавних добара, осим накнаде за оперативну употребу луке, односно пристаништа као добра у општој употреби која је уређена овим законом.”

Члан 27.

У члану 237. после става 4. додаје се нови став 5, који гласи:

„Против одобрења из става 1. овог члана може се изјавити жалба у року од 15 дана од дана пријема одобрења о којој у другом степену решава министар.”

Досадашњи ст. 5-11. постају ст. 6-12.

Члан 28.

У члану 237б став 4. мења се и гласи:

„Против решења из става 3. овог члана може се изјавити жалба у року од 15 дана од дана пријема решења о којој у другом степену решава министар.”

Члан 29.

У члану 239. после става 3. додаје се нови став 4, који гласи:

„Против одобрења за обављање лучке делатности у оквиру пристаништа за сопствене потребе може се изјавити жалба у року од 15 дана од дана пријема одобрења о којој у другом степену решава министар.”

Досадашњи ст. 4-6. постају ст. 5-7.

Члан 30.

У члану 240. став 4. мења се и гласи:

„Против решења којим се издаје одобрење за привремено претоварно место може се изјавити жалба у року од 15 дана од дана пријема решења о којој у другом степену решава министар.”

Члан 31.

У члану 275. став 1. тачка 1) речи: „или дозволу за укрцавање” бришу се.

Члан 32.

У чл. 227в, 227ђ и 227з реч: „Агенција” у одређеном падежу замењује се речју: „министарство” у одговарајућем падежу.

Члан 33.

Министар ће у року од три месеца од дана ступања на снагу овог закона донети подзаконски акт из члана 8. став 5. овог закона.

Члан 34.

Агенција је дужна да усклади своје акте са одредбама овог закона у року од два месеца од дана ступања на снагу овог закона.

Члан 35.

Овај закон ступа на снагу осмог дана од дана објављивања у „Службеном гласнику Републике Србије”.

**ИЗЈАВA О УСКЛАЂЕНОСТИ ПРОПИСА СА ПРОПИСИМА ЕВРОПСКЕ УНИЈЕ**

**1. Oвлашћени предлагач прописа -** Влада

**Обрађивач** - Министарство грађевинарства, саобраћаја и инфраструктуре

**2. Назив прописа**

Предлог закона о изменама и допунама Закона о пловидби и лукама на унутрашњим водама.

Draft Law on Аmendments on the Law on Navigation and Ports on Inland Waters

**3. Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум):**

**а) Одредба Споразума која се односе на нормативну садржину прописа**

Споразум, Наслов V, Кретање радника, пословно настањивање, пружање услуга, капитал, Поглавље III, Пружање услуга, члан 61. став 1. тач. 2. и 6.

Споразум, Наслов VIII, Политике сарадње, члан 108.

**б) Прелазни рок за усклађивање законодавства према одредбама Споразума**

Општи рок, чл. 72 Споразума

**в) Оцена испуњености обавезе које произлазе из наведене одредбе Споразума**

Споразум, Наслов V, Кретање радника, пословно настањивање, пружање услуга, капитал, Поглавље III, Пружање услуга, члан 61. став 1. тач. 2. – потпуно усклађено

Споразум, Наслов V, Кретање радника, пословно настањивање, пружање услуга, капитал, Поглавље III, Пружање услуга, члан 61. став 1. тачка 6. – делимично усклађено

Споразум, Наслов VIII, Политике сарадње, члан 108. – делимично усклађено

**г) Разлози за делимично испуњавање, односно неиспуњавање обавеза које произлазе из наведене одредбе Споразума**

Потпуна усклађеност са чланом 61. став 1. тачка 6. и чланом 108. Споразума оствариће се након доношења планираног сета закона из области пловидбеног права и подзаконских аката.

**д) Веза са Националним програмом за** усвајање правних тековина Европске уније

2016-586

**4. Усклађеност прописа са прописима Европске уније**

**а) Навођење примарних извора права ЕУ и усклађеност са њима**

нема

**б) Навођење секундарних извора права ЕУ и усклађеност са њима**

нема

**в) Навођење осталих извора права ЕУ и усклађеност са њима**

нема

**г) Разлози за делимичну усклађеност, односно неусклађеност**

нема

**д) Рок у којем је предвиђено постизање потпуне усклађености прописа са прописима Европске уније**

нема

**5. Уколико не постоје одговарајући прописи Европске уније са којима је потребно обезбедити усклађеност треба констатовати ту чињеницу. У овом случају није потребно попуњавати Табелу усклађености прописа.**

**6. Да ли су претходно наведени извори права ЕУ преведени на српски језик?**

нема

**7. Да ли је пропис преведен на неки службени језик ЕУ?**

не

**8. Сарадња са Европском унијом и учешће консултаната у изради прописа и њихово мишљење о усклађености.**

не

**OБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 97. став 1. тачка 13. Устава Републике Србије, по коме Република Србија уређује и обезбеђује, поред осталог, режим и безбедност у свим врстама саобраћаја.

**II. Разлози за доноШење закона и циљеви који се остварују**

Предлог закона о изменама и допунама Закона о пловидби и лукама на унутрашњим водама (у даљем тексту: Предлог закона) има пре свега за циљ да изједначи правни положај и надлежности органа и организација који су Законом о пловидби и лукама на унутрашњим водама успостављени у односу на реализацију капиталних пројеката улагања у изградњу лучке инфраструктуре, и то у смислу реализације свих пројектних фаза које обухватају пројектовање и изградњу лучке инфраструктуре, а затим и доделу лучке концесије за изградњу лучке супраструктуре и одржавање лучке инфраструктуре.

Одредбе Закона о пловидби и лукама на унутрашњим водама које су на снази већ предвиђају да је Министарство грађевинарства, саобраћаја и инфраструктуре (у даљем тексту: МГСИ) инвеститор на капиталним пројектима улагања у изградњу лучке инфраструктуре пројектима, тако да је потребно изједначити положај и надлежности МГСИ у односу на следећу фазу у реализацији капиталних пројеката улагања у изградњу лука у Србији, а то је спровођење поступка доделе лучких концесија. С тим у вези, Предлогом закона омогућиће се да МГСИ настави реализацију започетих капиталних пројеката кроз давање овлашћења за спровођење поступака доделе лучких концесија. Постојећи административни капацитети Агенције за управљање лукама, која запошљава 12 запослених од чега је осам ангажовано на обављању стручних послова из делокруга Агенције, представљају ограничавајући фактор за брзо предузимање мера потребних за реализацију радњи које претходе вођењу поступка доделе лучке концесије, као и само спровођење поступка доделе концесије. Из наведеног разлога, Агенција до данас није спровела ни један поступак доделе лучких концесија. С друге стране, МГСИ има потребне административне капацитете и позитивно искуство стечено кроз поступак доделе концесије за аеродром „Никола Тесла”. МГСИ је до данас већ спровело поступак израде комплетне техничке документације за изградњу Терминала за расуте и генералне терете Луке Смедерево, успешно спровело финансијско-техничке преговоре са Европском инвестиционом банком о финансирању пројекта, те ће се предложеним изменама и допунама омогућити не само да МГСИ настави са реализацијом последње фазе овог стратешки важног пројекта за Републику Србију у задатим роковима, већ ће се омогућити убрзана реализација свих планираних капиталних пројеката улагања у изградњу лука у Србији.

Предлогом закона уводи се тзв. минимални ниво рентабилности лучких услуга (МНР), као објективни критеријум који ће се користи приликом утврђивања оправданости за увођење мера унутарлучке конкуренције које имају за циљ да омогуће пружање исте врсте лучких услуга везаних за исту врсту терета од стране више лучких оператера унутар једне луке. Наиме, у пракси се показало да, услед непостојања законом прописаних критеријума, постоји могућност за арбитрерно одлучивање надлежних органа и организација како у односу на проширивање лучког подручја, тако и у погледу издавања одобрења за обављање лучке делатности, односно доделе лучке концесије. Последично, потребно је прописати објективан критеријум који ће се користити приликом економско-финансијског и техничког оправдавања захтева за проширивање лучког подручја, као и за доделу одобрења, односно концесије, и то у оним случајевима када се предлаже пружање исте врсте лучких услуга везаних за исту врсту терета од стране више лучких оператера унутар једне луке. С тим у вези, у правним системима земаља које припадају латинском и ханзеатском систему управљања лукама примењује се критеријум тзв. минималног нивоа рентабилности лучких услуга (МНР) који се постиже када се маргинални и просечни трошкови у једној луци више не смањују у случају проширења капацитета луке. У наведеним системима, надлежни органи могу да ограниче број лучких оператера који могу да пружају одређену лучку услугу у једној луци, ако укупни тржишни захтеви за претоваром одређене врсте терета у једној луци нису најмање двоструко већи од МНР у тој луци. При томе, сматраће се да је МНП испуњен ако интерна стопа повраћаја (IRR) лучког оператера износи најмање 12%, односно у случају давања лучке концесије ако стопа повраћаја уложених средстава (ROCI) износи најмање 12%. Имајући у виду резултате које постижу луке у овим правним системима, предлаже се примена истих механизама ради постизања одговарајућих резултата. Указује се да је унутарлучка конкуренција механизам којим се постижу ниже цене услуга лучких оператера на задовољство корисника лука, али без утицаја на укупне перформансе рада оператера, при чему је овај инструмент примењив само у лукама у којима се остварују велике количине претовара терета (најмање 7 милиона тона на годишњем нивоу). С друге стране, увођење унутарлучке конкуренције у случају када укупни тржишни захтеви за претоваром одређене врсте терета у једној луци нису најмање двоструко већи од МНР у тој луци, проузрокује смањивање износа лучких такси до нивоа који значајно умањује улагања лучких оператера у основна средства (CAPEX) и оперативне трошкове (OPEX), што негативнo утиче на запосленост и општи ниво, односно квалитет пружања лучких услуга.

Предлогом закона прецизирају се и одређена питања која су се појавила у пракси а односе на на форму уговора о обављању лучке делатности. Предлогом закона се прецизирају поједини аспекти овог уговора у смислу прецизирања да се уговори о закупу, односно заснивању права службености грађења припремају као посебни анекси који су саставни део уговора о обављању лучке делатности.

Предлогом закона предлаже се укидање тзв. дозволе за укрцавање као посебног документа (који има скоро истоветну форму као бродарска књижица), за укрцавање страних држављана као чланова посаде домаћих бродова. Институт дозвола за укрцавање је укинут у државама чланицама Европске уније, као и у дунавским прибрежним државама, те је Србија остала једина држава која захтева посебну врсту документа за стране држављане који желе да раде на домаћим бродовима. Предложеном изменом, укида се дозвола за укрцавање ради изједначавања услова рада на српском тржишту у односу на све друге дунавске и европске државе.

Предлогом закона извршено је и усклађивање са одредбама Закона о државној управи („Службени гласник РС”, бр. 79/05, 101/07, 95/10, 99/14, 30/18 – др. закон и 47/18) и Законом о јавним агенцијама („Службени гласник РС”, бр. 18/05, 81/05 – исправка и 47/18) у делу који се односи на правне лекове на првостепена решења која доносе органи у саставу министарстава и имаоци јавних овлашћења којима су поверени послови државне управе.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА ЗАКОНА**

У члану 1. Предлога закона извршена је допуна члана 4. Закона додавањем новог појма „минимални ниво рентабилности лучких услуга”.

У чл. 2. и 3. Предлога закона отклања се техничка грешка тако што се контролни преглед замењује ванредним прегледом.

У члану 4. Предлога закона прописују се право на жалбу на решења које издаје Управа за утврђивање способности бродова за пловидбу, као орган управе у саставу министарства, чиме је извршено усклађивање са Законом о државној управи.

У члану 5. Предлога закона отклања се техничка грешка тако што се брише привремено сведочанство о способности брода за превоз путника.

У члану 6. Предлога закона прописано је да се стручни испит полаже пред комисијом за полагање стручног испита коју образује министар.

У члану 7. Предлога закона брише се дозвола за укрцавање.

Чланом 8. Предлога закона преформулисан је члан 136. постојећег закона који се сада односи само на издавање бродарске књижице, јер је дозвола за укрцавање брисана.

У чл. 9, 10, 11, 14, 15, 16. и 19. Предлога закона прописано је да управљање лукама и пристаништима врше Агенција за управљање лукама и министарство, као и које послове у односу на луке и пристаништа врше Агенција, а које министарство.

Чл. 12, 13, 17, 18, 27, 28, 29. и 30. Предлога закона прописују се право на жалбу на решења које издаје Агенција за управљање лукама, чиме је извршено усклађивање са Законом о државној управи и Законом о јавним агенцијама.

Чл. 20, 21, 22. и 24. Предлога закона врши се терминолошко усклађивање термина Агенције и министарства у одговарајућем падежу у складу са изменама из чл. 9. и 10. Нацрта закона које се односе на послове које обавља Агенција, односно министарство.

У члану 23. Предлога закона прописано је да се у у члану 227ж став 3. брише, а у ставу 6. брисањем одређених речи врши се прецизирање које се односи на концесиону накнаду која је приход буџета Републике Србије.

У члану 25. Предлога закона прописано је брисање става 2. члана 228. важећег закона.

У члану 26. Предлога закона прописано је да су накнаде за коришћење лука и пристаништа уређене законом којим се уређују накнаде за коришћење јавних добара, осим накнаде за оперативну употребу луке, односно пристаништа која је уређена овим законом.

У члану 31. Предлога закона у казненим одредбама брише се дозвола за укрцавање, ради усклађивања са материјалном одредбом члана 8. Предлога закона којом је брисана дозвола за укрцавање.

У члану 32. Предлога закона прописано је да се у чл. 227в, 227ђ и 227з термин агенција замени са термином министарство у одговарајућем падежу.

У члану 33. Предлога закона прописано је да ће министар у року од три месеца од дана ступања на снагу овог закона донети подзаконски акт из члана 8. став 5. овог закона.

У члану 34. Предлога закона прописано је да је Агенција дужна да усклади своје акте са одредбама закона у року од два месеца од дана ступања на снагу закона.

Чланом 35. Предлога закона прописано је његово ступање на снагу.

# IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије